# Gwreg al Labourer

| ◄ Ar re dilezet | Gwreg al Labourer | Ar gwir Blac’h Yaouank ► |
* Wardro gant he fried, adal ma strink an de,
* Gwreg al labourer douar a zo savet bemde.
* War he daoulin, gant fe, e lavar he feden,
* ’Vit goul digant Doue, tad al labourerien,
* An nerz hag ar yec’hed 'deus ezom vit poanian
* Epad an devez-se da zervij anezan ;
* Hag e c’houl a galon e wellan bennoziou
* War pried, bugale, war loened ha madou.
* Neuze, evurus bras, dinec’h ha kalonek,
* E krog, en eur vouskan, ’n he labour pemdeiek ;
* Tra ma vez he fried, ermêz en e barko,
* Dindan heol tomm pe gliz, pleget war an ero,
* Hi a chomp ’barz ar gêr, en sioulder he zi.
* En keit-ze, a gredet, didalve, dizoursi ?
* O nan, pell ac’hane ! Nag a labour ha poan
* He deveus o renkan, oc’h urzian heb ehan,
* Oc’h ôzan boued d’ar re ’zo du-ze o poanian,
* Hag o deus gwall ezomm, evit 'n em gennerzan,
* Eus eur vagadurez yac’hus ha kalonek,
* A zegaso d’eze an nerz o deus kollet.
* Aman eun tôl-lagad, aze eur c’hourc’hemen !
* Dre-holl eo red d’ezi ha gwelet ha kelen.
* Hag en divez an de, degouet koulz ar repoz,
* P’eman an holl didrous, kousket ’n o gwele-kloz,
* Ar plac’h kez a zo c’hoaz war vale hec’h-unan,
* O stampad, o wriad, ’tal an oaled ledan.
* Ne zonj ket en he foan ; ’n he c’hreiz ’zo levenez,
* Rak urz ha karante a ren en tiegez ;
* Hag o sonjal en ze, e vouskan evurus
* Eur werzennig tener pe eur zon dudius ;
* Eus skrilh ar fornigel ar vouezig deread,
* Mesket gant hec’h hini, luskell hun an tiad !
* Mes an noz war ar bed a zo pell ’zo koueet ;
* Daouste d’an holl labour eo red mont da gousket :
* War he daoulin neuze, gant anaoudegez vad,
* E lavar trugare d’he Roue ha d’he Zad ;
* ’N he devez, ar beden ’zo bet er penn kentan,
* Ha dre ar beden c’hoaz ec’h achu anezan.
* Pa gemero he c’horf eun diskuiz goneet,
* Pep sort sonjezonou ’zammo c’hoaz he spered,
* Hunvreou a zudi a rey d’ei levenez ;
* Mez lïez ’do ive hunvreou a enkrez ;
* Rak gouveout a ra, mar he deus bugale,
* ’Vo red d’ei, evite, rentan kont da Zoue ;
* Ha, war o gwenojenn, hi a welo stignet
* Pechou fall ha hudur, gwall-skoueriou milliget.
* Eur bec’h pounner neuze a zammo hec’h ine :
* — « Doue ! Gwerc’hez Vari, o diwallet noz-de !
* An dra-man, an dra-hont a deuy c’hoaz d’he nec’ha  :
* An eost n'eo ket bet puilh, ar goanv hirr a dosta ;
* Mes en kreiz he glac’har, koulz ha ’n he levenez,
* Bepred, ha dreist pep tra, e vezo kristenez.
* Pa vo skanv ar vuhe : « Doue ra vo meulet ! »
* Pa vo pounner ar groaz : « Ra vo meulet bepred ! »
* — « Ma Doue, emezi, o me hen goar ervad,
* Pez a digaset d’in ’zo ’vit ma brasan mad.
* Ra vezo gant an holl enoret hoc’h Hano,
* Ha karet da viken, en pep lec’h, en pep bro ! »
* Evelse, digabestr, en sioulder he maeziou,
* Hep bezan anveet trubuilh fall ar c’hêriou
* E tremen he buhe. Pa deuy d’ei ar maro,
* Evitan da dostât, tam ebet ne greno :
* Rak goude bezan bet kement, ’pad he buhe,
* Labouret ha poaniet, pedet noz ha beure,
* E vezo digollet ; en hec’h eur diwezan,
* Doue a frealzo krizder he zremenvan.
* Pa laro kenavo he yeuzou morlivet,
* ’Vo gwelet war he drem liou an evurusted ;
* Pa frailho kalonou he zud gant an enkrez,
* Hec’h ine a nijo d’an Nenv, d’al levenez.
* Eno, ’n eur mor a c’hloar, ’touez ar Zent, an Ele,
* E vezo didrubuilh ’hed an eternite !